
I.
Charakteristika

   Požiare v objektoch textilného priemyslu sú charakterizované 

a) rýchlym šírením požiaru, ľahkým rozšírením do ďalších podlaží inštalačnými a výťahovými šachtami, prestupmi konštrukcií s dopravníkmi alebo inými otvormi (ventilačné systémy), ako aj v dôsledku usadeného textilného prachu,
b)  roztekajúcou vytavenou horiacou hmotou alebo odkvapkávajúcou vytavenou horiacou hmotou syntetických vlákien,
c)    silnou tvorbou splodín horenia, ktoré majú dráždivé, dusivé a toxické účinky,
d)    rozľahlými priestormi na skladovanie surovín a hotových textílií,
e)   sťaženou manipuláciou so skladovaným materiálom a výrobkami (balíky bavlny, baly textilu),
f)    intenzívnym horením spracovávaných materiálov alebo vyrábaných materiálov,
g)   nebezpečenstvom popálenia kvapkami taviacich sa syntetických vlákien, 
h)   nebezpečenstvom výbuchu zvíreného textilného prachu,
i)  možným preťažením stavebných konštrukcií nasiaknutím uloženého materiálu vodou použitou na hasenie (nebezpečenstvo zrútenia konštrukcie).

II.
Úlohy a postup činnosti
        Pri hasení požiaru v objektoch textilného priemyslu treba

a) vykonávať zásah s použitím dýchacej techniky, zvážiť možnosť využitia pretlakovej ventilácie,
b) využívať na hasenie roztrieštené vodné prúdy,  strednú penu alebo ľahkú penu (vzhľadom na možnosť zvírenia prachu a nasiaknutia materiálov vodou použitou na hasenie), alebo vykonávať prieluky v smere šírenia požiaru,
c) použiť, ak horenie prebieha vo vnútri balov, na hasenie materiálu zmáčadlo alebo horiace baly evakuovať na bezpečné miesto a následne horenie zlikvidovať, alebo ich nechať vyhorieť,
d) zabezpečiť evakuáciu osôb z priestorov ohrozených splodinami horenia, 
e) vykonať opatrenia na ochranu majetku pred vodou použitou na hasenie,
f) zabezpečiť ochranu alebo evakuáciu cenného zariadenia a materiálu,
g) zabezpečiť v prípade dlhotrvajúceho požiaru evakuáciu materiálu aj z podlažia nad horiacimi miestnosťami a pod horiacimi miestnosťami,
h) kontrolovať stav nosných stavebných konštrukcií, najmä stropov, z hľadiska zvýšenia ich zaťaženia hasiacou vodou; chrániť pred požiarom základné nosné konštrukcie a ochladzovať ich, aby nedošlo k strate ich nosnosti a stability,
i) vykonávať v podlažiach nad a v miestnostiach vedľa požiarom zasiahnutých priestorov nepretržitý prieskum a nasadiť podľa potreby prúdy vody na zabránenie rozšírenia požiaru,
j) priebežne zisťovať stav konštrukcií na mieste požiaru, preveriť všetky miesta, kde by sa požiar mohol rozšíriť, zamerať sa najmä na inštalačné šachty a výťahové šachty vrátane vzduchotechniky,
k) zaistiť dostatočný počet síl a prostriedkov vzhľadom na predpokladaný čas trvania zásahu,
l) priebežne informovať obyvateľov v okolí objektu o situácii a predísť tak možnej panike z dôvodu zvýšenej tvorby dymu.

III.
Očakávané zvláštnosti

        Pri požiaroch v objektoch textilného priemyslu môže dôjsť k týmto komplikáciám: 

a)  horenie balov s bavlnou prebieha aj pri nedostatku kyslíka, vo vnútri je vysoká teplota, pri styku s vodou hrozí nebezpečenstvo oparenia, pri porušení prepásania balíka môže dôjsť k ohrozeniu príslušníka úderom, náhlym zvýšením intenzity horenia a vyvrhnutím horiaceho materiálu,
b)  v skladovacích halách hrozí nebezpečenstvo zosunutia stohovaného materiálu alebo zrútenia konštrukcií regálov (tzv. domino efekt) a zavalenia príslušníkov alebo zásahových ciest,
c)  v dielňach a v montážnych halách môže dôjsť k poškodeniu strojov a ďalšieho zariadenia vodou na hasenie,
d)   môže dôjsť k náhlemu intenzívnemu vzplanutiu horľavých materiálov a k výbuchu splodín nedokonalého horenia,
e)   môže nastať panika v dôsledku silného zadymenia, 
f)    môže dôjsť k odrezaniu únikových ciest požiarom,
g) hrozí nebezpečenstvo otravy splodinami horenia a sťažené vykonávanie prieskumu z dôvodu zníženej viditeľnosti,
h)   môže dôjsť k intoxikácii odevov zasahujúcich príslušníkov toxickými látkami.

